Sommige Jhb-hospitale van beurtkrag kwytgeskeldCity Power sê tans kan net 10 gesondheidsorgfasiliteite van beurtkrag kwytgeskeld word. (Argieffoto: Tania Heyns/Maroela Media) City Power het begin om sekere hospitale en klinieke in Johannesburg van beurtkrag kwyt te skeld weens die druk en uitdagings wat dit vir die instellings veroorsaak. Die departement van gesondheid het die nutsmaatskappy genader om maniere te oorweeg om die instellings, weens die kritieke aard van dienste wat hulle aan inwoners lewer, van beurtkrag vry te stel. “Hoewel City Power daartoe verbind is om te verseker daar is minimale tot geen ontwrigting aan noodsaaklike dienste soos dié van hospitale en klinieke nie, is dit moeilik om al die instellings van beurtkrag kwyt te skeld,” sê Isaac Mangena, woordvoerder van City Power. Johannesburg het meer as 130 gesondheidsfasiliteite en in hierdie stadium kan net 10 daarvan kwytgeskeld word. Mangena sê die opstelling van die netwerk en die feit dat die meeste instellings deel vorm van groter netwerkblokke – terwyl die maatskappy ook net beperkte hulpbronne het om tydens beurtkrag in te span – beteken die res van die instellings se ligte kan nie in hierdie deurlopend aangehou word nie. Gesondheidsorgsentrums wat tans kwytgeskeld word, sluit in die Parkhurst- munisipale kliniek, die Johannesburgse Ooghospitaal, die Coronation-hospitaal en die Hele Joseph-hospitaal. City Power sal die uitleg van die netwerk verder ondersoek om te bepaal of nog van die fasiliteite van beurtkrag kwytgeskeld kan word, sê Mangena.